32000R0548
L 067/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 548/2000 НА КОМИСИЯТА
от 14 март 2000 година
за изменение на Регламент (ЕИО) № 94/92 за определяне на подробни правила за прилагане на режима за внос от трети страни, предвидени в Регламент (ЕИО) № 2092/91 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), последно изменен с Регламент (EО) № 331/2000 на Комисията (2), и по-специално член 11, параграф 1 от него,
като има предвид, че:
(1)
Член 11, параграф 1 от Регламент (EИО) № 2092/91 предвижда внесените от трети страни продукти да могат да бъдат търгувани, само когато те произхождат от държава, включена в списък, съставен в съответствие с условията, посочени в член 11, параграф 2 от Регламент (EИО) № 2092/91. Такъв списък е постановен в приложението към Регламент (ЕИО) № 94/92 на Комисията (3), последно изменен с Регламент (EО) № 1367/98 (4);
(2)
Чешката република внесе искане в Комисията да бъде включена в списъка, установен в член 11, параграф 1 от Регламент (EИО) № 2092/91, и предостави необходимата информация съгласно член 2, параграф 2 от Регламент (ЕИО) № 94/92.
(3)
Проучването на тази информация и проведените впоследствие разговори с нейните власти доведоха до заключението, че правилата, уреждащи производството и инспекцията в тази страна са еквивалентни на установените в Регламент (EИО) № 2092/91.
(4)
Крайният срок на включването в списъка на Аржентина, Австралия, Унгария и Израел, установен в член 11, параграф 1 от Регламент (EИО) № 2092/91, изтича на 30 юни 2000 г. и по тази причина е необходимо да бъде удължен за последващ период, за да продължи вносът. За Израел и Аржентина удължаването на срока ще се преразгледа предвид извършените или планираните контролни проверки в тези страни.
(5)
Унгарските власти съобщиха промяната на името на унгарския инспекционен орган Biokultura, което e необходимо да се включи в приложението.
(6)
Необходими са някои технически актуализации за Австралия, Израел и Швейцария.
(7)
Мерките, предвидени в настоящия регламент, са в съответствие със становището на комитета по член 14 от Регламент (EИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕИО) № 94/92 се изменя в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 март 2000 година.